กระทรวงเกษตรและสหกรณ์ เฝ้าระวังโรคใบร่วงยางพารา อย่างใกล้ชิด ใช้มาตรการป้องกัน ยับยั้ง ฟื้นฟู
นายทองเปลว กองจันทร์ ปลัดกระทรวงเกษตรและสหกรณ์ กล่าวถึงการเฝ้าระวังโรคใบร่วงยางพารา ในขณะนี้ พบว่าในประเทศไทยมีพื้นที่ระบาดประมาณ 895,000 ไร่ ในพื้นที่ 12 จังหวัดภาคใต้ (ที่ไม่มี ได้แก่ กระบี่และชุมพร) โดยการยางแห่งประเทศไทย หรือ กยท. ได้ดำเนินการพิสูจน์เชื้อที่ทำให้เกิดโรคใบร่วงให้ทราบแน่ชัด ซึ่งเป็นเชื้อราชนิดหนึ่งที่ทำให้เกิดอาการใบร่วงในยางพารา พร้อมกับใช้มาตรการการป้องกัน การยับยั้งและการฟื้นฟู อย่างไรก็ตามสิ่งสำคัญคือ เรื่องของดิน ซึ่งต้องหมั่นตรวจว่าเมื่อใบร่วงลงมาทำให้เชื้อราสะสมในดินด้านล่างด้วยหรือไม่ เพื่อแก้ไขปรับปรุงเพื่อไม่ให้ส่งผลต่อผลผลิตน้ำยางต่อไปทั้งนี้ ได้ดำเนินการป้องกันด้วยการฉีดพ่นสารที่มีฤทธิ์ยับยั้ง หรือทำลายเชื้อราดังกล่าวในหลายพื้นที่ ตลอดจนการควบคุมพื้นที่เพื่อไม่ให้เกิดการกระจายตัวของโรค นอกจากนี้ยังต้องให้ความสำคัญกับการพัฒนาสายพันธุ์ต่างๆ เพื่อให้ทนทานต่อโรค